Θεματική 1

1. Τίτλος τα Ελληνικά: 
Χωρική οπτικοποίηση συναισθημάτων στον Αρχιτεκτονικό και Αστικό χώρο

Προτεινόμενος Επιβλέπων: Δρ. Στυλιανός Κουζελέας, Αναπλ. Καθηγητής (s.kouzeleas@gmail.com) 

2. Τίτλος στα Αγγλικά: 
Spatial emotional mapping in Architectural & Urban Space

3. Λέξεις κλειδιά: 
Χωρική συναισθηματική οπτικοποίηση (spatial emotional mapping), Ψηφιακές χωρικές αναπαραστάσεις (digital spatial representations), Ψυχολογία χώρου (Psychology  of space), Ανθρωπολογικός χωρικός σχεδιασμός (anthropological spatial design)

4. Περίληψη: 
Η έρευνα αφορά στην ανάπτυξη ενός μεθοδολογικού πλαισίου για την καταγραφή, ανάλυση κ και οπτικοποίηση των συναισθηματικών αντιδράσεων που προκαλούνται από συγκεκριμένες αρχιτεκτονικές δομές και χωρικό σχεδιασμό σε αρχιτεκτονικό, αστικό ή υπαίθριο επίπεδο. Η διατριβή αφορά στην ανάδειξη «συναισθηματικών χαρτών» που αποκαλύπτουν αόρατα ψυχολογικά, κοινωνικά, πολιτιστικά, ανθρωπολογικά και άλλα φορτία και πληροφορίες  που μπορούν να αποτυπωθούν και να αξιοποιηθούν σε απτά χωρικά δεδομένα. Ο σκοπός της έρευνας είναι η ολιστική αποτύπωση, αντίληψη και αξιοποίηση συναισθηματικών και άλλων αντιδράσεων / ιδιοτήτων που προκαλεί / διαθέτει ο χώρος με τη συνεισφορά κατάλληλων ψηφιακών εργαλείων. Η αξιοποίηση των αποτελεσμάτων της εν λόγω «χωρικής συναισθηματικής προσομοίωσης» (spatial emotional mapping) μπορεί να επιτρέψει, μεταξύ άλλων,  την καλύτερη κατανόηση των παραγόντων που συμβάλουν σε έναν ανθρωποκεντρικό αρχιτεκτονικό χωρικό σχεδιασμό, την ανάδειξη χωρικών σημείων ενδιαφέροντος ενός τόπου, τις ψυχολογικές επιπτώσεις / διαστάσεις που προκαλεί ο χώρος καθώς και τον συμμετοχικό χωρικό σχεδιασμό / ανάδειξη, μέσω συνεισφοράς και εμπλουτισμού συναισθημάτων συμμετεχόντων.

Θεματική 2

1. Τίτλος τα Ελληνικά: 
Αρχιτεκτονικός χώρος και ανθρώπινη υγεία 

Προτεινόμενος Επιβλέπων: Δρ. Στυλιανός Κουζελέας, Αναπλ. Καθηγητής (s.kouzeleas@gmail.com) 

2. Τίτλος στα Αγγλικά: 
Architectural space and human health

3. Λέξεις κλειδιά: 
Χώρος και Ανθρώπινη υγεία (S;pace & human health), Αρχιτεκτονική & Υγεία εγκεφάλου (Architecture on brain health), Υγιείς πόλεις (Healthy Cities), Νοσηλευτική και δομημένο περιβάλλον (Nursing & built environment).

4. Περίληψη: 
Η έρευνα αφορά στη διερεύνηση των παραγόντων και προϋποθέσεων του δομημένου αρχιτεκτονικού και αστικού περιβάλλοντος που συμβάλουν στην προαγωγή της ανθρώπινης υγείας. Η έρευνα εξετάζει την επίδραση του δομημένου περιβάλλοντος στη σωματική, ψυχική και κοινωνική ευεξία, καταγράφοντας, αναλύοντας και αναδεικνύοντας τους αντίστοιχους παράγοντες, Η έρευνα αναπτύσσει ένα μεθοδολογικό πλαίσιο καταγραφής, ανάλυσης και αξιοποίησης χαρακτηριστικών του χώρου που λειτουργούν ως υποστηρικτικοί παράγοντες υγείας με τους αντίστοιχους υπό διερεύνηση μηχανισμούς. Ενδεικτικά οι υποστηρικτικοί παράγοντες υγείας μπορούν να αφορούν σε ζητήματα περιβαλλοντικών ανέσεων, φυσικού περιβάλλοντος, φωτισμού, αερισμού, ακουστικής, προσανατολισμού, ποιότητας κτιρίων, υλικών, συνθηκών εργασίας, είδους απασχόλησης, κοκ. Η έρευνα μπορεί να έχει μια διεπιστημονική προσέγγιση ως προς την ανάλυση και εξέταση των παραγόντων υγείας λαμβάνοντας υπόψη μετρήσιμους δείκτες υγείας, ευεξίας και ποιότητας ζωής που δεν σχετίζονται αποκλειστικά με την Αρχιτεκτονική αλλά αξιοποιούν τη γνώση και τη μεθοδολογία και άλλων Επιστημών, όπως η Ιατρική και η Νοσηλευτική επιστήμη. Ταυτόχρονα, η έρευνα μπορεί να λάβει υπόψη άλλες μεταβλητές που σχετίζονται με τον χώρο, την κινητικότητα και τη πρόσβαση, την κοινωνική αλληλεπίδραση, κοκ. Ο αρχιτεκτονικός χώρος εφαρμογής δύναται να αφορά σε γενικά κτίρια κατοικίας έως σε δομημένο αρχιτεκτονικό χώρο ειδικών χρήσεων, προδιαγραφών και ευάλωτου πληθυσμού, όπως χώροι νοσηλείας, νηπιαγωγεία, χώροι ευγηρίας, μονάδες θεραπείας και φροντίδας, κοκ. Τέλος η έρευνα δύναται να αναφέρεται τόσο σε ζητήματα πρόληψης ενός υγιούς δομημένου ή υπό δόμηση περιβάλλοντος όσο και σε ζητήματα χωρικής αποκατάστασης / επίλυσης ενός μη υγιούς δομημένου περιβάλλοντος. 

Θεματική 3

1. Τίτλος τα Ελληνικά: 
Η μικτή πραγματικότητα στην Αρχιτεκτονική: Εφαρμογές ψηφιακών χωρικών αναπαραστάσεων μικτής πραγματικότητας και συνεισφορά στη παραγωγή αρχιτεκτονικού έργου

Προτεινόμενος Επιβλέπων: Δρ. Στυλιανός Κουζελέας, Αναπλ. Καθηγητής (s.kouzeleas@gmail.com) 

2. Τίτλος στα Αγγλικά: 
Mixed Reality in Architecture: Applications of spatial digital representations in Mixed Reality and contribution to the production of architectural work

3. Λέξεις κλειδιά: 
Επαυξημένη Πραγματικότητα (Augmented Reality), Τεχνητή Πραγματικότητα (Virtual Reality), Μικτή Πραγματικότητα (Mixed Reality), Ψηφιακή χωρική προσομοίωση στην Αρχιτεκτονική (Spatial digital representation in Architecture), Εφαρμογές χωρικής εμβύθισης (Spatial immersive applications), Αναπαράσταση χωρικών ιδιοτήτων (Spatial properties representation)

4. Περίληψη: 
Η έρευνα αφορά στη σχέση, εμπλοκή και συνεισφορά της Τεχνητής και Επαυξημένης Πραγματικότητας στην Αρχιτεκτονική. Η συνεισφορά της Μικτής Πραγματικότητας με έμφαση στην Επαυξημένη Πραγματικότητα αφορά σε όλες τις συνιστώσες της Αρχιτεκτονικής, όπως η διαδικασία αρχιτεκτονικής σύλληψης, η κατασκευή, η παρουσίαση, ο εσωτερικός και εξωτερικός χώρος, η διαχείριση πληροφοριών και όλες οι εμπλεκόμενες χωρικές κλίμακες. Η έρευνα αφορά τόσο σε υπάρχον δομημένο αρχιτεκτονικό περιβάλλον όσο και σε υπό σύλληψη / ανάπλαση / δόμηση αρχιτεκτονικού περιβάλλοντος. Η διατριβή σχετίζεται επίσης με θέματα εμπλεκόμενων ψηφιακών χωρικών αναπαραστάσεων και συνεισφοράς αυτών σε μια πιο ολιστική χωρική αντίληψη και χωρική αναπαράσταση εμβύθισης, λαμβάνοντας υπόψη τόσο γεωγραφικά χαρακτηριστικά και ιδιαιτερότητες του χώρου (έκταση, απόσταση, χρήση, λειτουργία, θέαση, κοκ) όσο και ιδιότητες / ποιοτικά χαρακτηριστικά του χώρου (θερμοκρασία, υγρασία, ήχος, κοκ). 
Η έρευνα δύναται να παρουσιάζει και να αναλύει τρόπους, τεχνικές και παραδείγματα μικτής πραγματικότητας στην Αρχιτεκτονική, κατηγοριοποιώντας & συγκρίνοντας τρόπους, τεχνικές, ανάγκες, σκοπούς και αποτελέσματα εφαρμογών μικτής πραγματικότητας. Η διατριβή αναφέρεται επίσης στην συγκριτική αξιοποίηση των βέλτιστων επιλογών και εφαρμογών στην Αρχιτεκτονική, ενώ δύναται να επιτρέπει την ανάπτυξη και συγκριτική παρουσίαση εφαρμογών Μικτής Πραγματικότητας σε προσωποποιημένες αρχιτεκτονικές λύσεις και σύνολα. Η συγκεκριμένη έρευνα και οι εφαρμογές της μπορούν να συνεισφέρουν, μεταξύ άλλων, στη διαδικασία της αρχιτεκτονικής σύλληψης, στην πληρέστερη αντίληψη του χώρου και των αντικειμένων του, καθώς και σε πολλαπλές εφαρμογές που άπτονται του χώρου και των χαρακτηριστικών του (ανάδειξη εδαφικών πόρων, τουρισμός, προώθηση υπηρεσιών, συνεισφορά στη προώθηση της ανθρώπινης υγείας σε χώρους ειδικών χρήσεων, εκπαιδευτικές δράσεις, κλπ).

